El Mercat Municipal de l’Almara presenta el seu nou aspecte, després de les obres de rehabilitació interior
2025-07-24

Després de quasi un mes, el d’agost, d’intens treball en el qual s’han dut a terme diferents obres de millora a l’interior del recinte, el Consistori presentarà al veïnat, divendres que ve 15 de setembre a les 18:30 hores, el seu nou aspecte del Mercat Municipal de l’Almara, després de la realització d’aquestes millores projectades per la regidoria de Comerç, que dirigeix Roc Senent, de la mà de CEMEF.

Aquesta no serà l’única novetat de la qual es donarà compte, ja que, a més, a partir d’eixe mateix dia 15, el Mercat Municipal L’Almara obrirà totes les vesprades de divendres, de 17h a 20:30h, ampliant així el seu horari per a facilitar les compres als veïns i les veïnes de Burjassot.

Segons ha explicat el regidor de Comerç, Roc Senent, “aquesta és, podriem dir, una primera fase de la totalitat de les actuacions que volem implementar per a acabar d’adequar aquest mercat, que va nàixer com a provisional, a les exigències i necessitats de la ciutadania de Burjassot”. Així, de moment, s’ha millorat l’aïllament tèrmic del perímetre de l’edifici, s’ha instal·lat un empisat antilliscant, s’han efectuat les separacions i tancaments de les diferents parades del mercat, i s’han fet altres millores per a facilitar la neteja de les diferents parades.

Roc Senent s’ha mostrat satisfet pel resultat d’aquesta intervenció i ha destacat el paper de CODEMER, l’Associació de Venedors i Detallistes del Mercat Municipal de Burjassot i carrers adjacents. “Cal agrair la bona disposició de les i els comerciants, que s’han mostrat comprensius i tremendament col·laboratius amb aquests treballs, tot i les molèsties que poden haver-los ocasionat, i del president de l’entitat, Vicent Sòria, qui també ha sacrificat de segur bona part de les seues vacances per fer realitat una intervenció complexa, com aquesta, respectant els temps previstos”.

Aquestes millores fetes a l’agost, i les previstes per a pròximes fases d’actuació, volen consolidar el canvi d’imatge del Mercat Municipal de Burjassot, que el passat mes de febrer va passar a ser Mercat Municipal de l’Almara. Una nova imatge més atractiva i moderna però que alhora manté l’essència del Mercat de sempre, en una clara aposta pel comerç de proximitat.